b'\n_START_ARTICLE_\nBarmenerkl\xc3\xa6ringen\n_START_PARAGRAPH_\nBarmenerkl\xc3\xa6ringen er et teologisk bekendelsesskrift fra 30\'ernes Tyskland formuleret af Bekendelseskirken. Bekendelseskirken var en retning inden for den protestantiske kirke, der var i opposition til Tyske Kristne som var en nazi-inspireret kirkebev\xc3\xa6gelse. Bekendelseskirken opponerede imod nazismens stigende indflydelse i den tyske kirke, Deutsche Evangelische Kirche, mod sammenblandingen af religion og politik, kirkens underl\xc3\xa6gning under statsmagten og kirkens accept af nazitidens raceideologi._NEWLINE_Barmenerkl\xc3\xa6ringen blev udarbejdet p\xc3\xa5 en bekendelsessynode i Wuppertal-Barmen i Ruhr-distriktet den 29.-31.maj 1934, hvor 150 pr\xc3\xa6ster og teologer deltog. Hovedakt\xc3\xb8rerne var blandt andre teologerne Karl Barth (1888-1966), der regnes for den dialektiske teologis fader og Martin Niem\xc3\xb6ller (1892-1984), der var en af Bekendelseskirkens stiftere. Erkl\xc3\xa6ringen er unik i \xc3\xb8kumenisk forstand, da det er f\xc3\xb8rste gang siden reformationen, at der formuleres et bekendelsesskrift, der b\xc3\xa5de fik opbakning blandt lutherske, reformerte og Unierede kirker kristne._NEWLINE_Under overskriften "Kirken skal forblive kirke" fors\xc3\xb8gte synoden at formulere en bekendelse, der skulle samle kirken om det, den egentlig st\xc3\xa5r for, nemlig nogle \'evangeliske sandheder\' frem for tidens politisering. Erkl\xc3\xa6ringen, der er bygget op som de oldkirkelige bekendelser, med et bibelcitat efterfulgt af en udl\xc3\xa6gning, n\xc3\xa6vner ikke nazismen eksplicit.\n_START_SECTION_\nUddrag fra Barmenerkl\xc3\xa6ringen\n_START_PARAGRAPH_\nBarmenerkl\xc3\xa6ringen indledes s\xc3\xa5ledes:_NEWLINE_"Som medlemmer af lutherske, reformerte og unerede kirker m\xc3\xa5 og skal vi i f\xc3\xa6llesskab tale om denne sag. Netop fordi vi \xc3\xb8nsker at v\xc3\xa6re tro mod vores respektive bekendelser og \xc3\xb8nsker at vedblive at v\xc3\xa6re det, kan vi ikke tie, idet vi tror, at der i en tid, der er kendetegnet af en f\xc3\xa6lles n\xc3\xb8d og anf\xc3\xa6gtelse, er lagt os et f\xc3\xa6lles ord i munden."_NEWLINE_"Vi forkaster den falske l\xc3\xa6re, at kirken ved siden af dette ene Guds Ord ogs\xc3\xa5 skulle og kunne anerkende andre begivenheder og magter, skikkelser og sandheder om Guds \xc3\xa5benbaring."_NEWLINE_"Jesus Kristus, s\xc3\xa5ledes som han er bevidnet for os i Den Hellige Skrift, er det ene Guds Ord, som vi skal h\xc3\xb8re, og som vi i liv og d\xc3\xb8d skal tro og adlyde". "Vi forkaster den falske l\xc3\xa6re, at kirken, som kilde til sin forkyndelse, ved siden af dette ene Guds Ord, ogs\xc3\xa5 skulle kunne og skulle m\xc3\xa5tte anerkende yderligere andre begivenheder og magter, skikkelser og sandheder som Guds \xc3\xa5benbaring."\n_START_SECTION_\nPerspektiver\n_START_PARAGRAPH_\nDen pr\xc3\xa6st, der nok er mest kendt for den kirkelige modstand mod Hitler og nazisme, var Dietrich Bonhoeffer (1906-1945). Han tilh\xc3\xb8rte Bekendelseskirkens radikale fl\xc3\xb8j og mente at Barmenerkl\xc3\xa6ringen var for svag og kompromiss\xc3\xb8gende. Bonhoeffer blev arresteret i for\xc3\xa5ret 1943, og sat i f\xc3\xa6ngsel de to sidste \xc3\xa5r af hans liv. Han blev h\xc3\xa6ngt den 9.april 1945 kun 4 uger f\xc3\xb8r 2. verdenskrigs afslutning i Europa, for hans forbindelse til Kreisauer-kredsen, der i 1944 mislykkedes med et attentatfors\xc3\xb8g p\xc3\xa5 Hitler._NEWLINE_Efter henrettelsen af den danske pr\xc3\xa6st Kaj Munk i 1944 blev Barmenerkl\xc3\xa6ringen taget op i dansk sammenh\xc3\xa6ng blandt andre af teologen og modstandsmanden Regin Prenter, der holdt p\xc3\xa5, at kirken altid m\xc3\xa5tte tale rettens sag.'